정조 8년 · 목
予曰。 英宗大王　 貞聖王后追上尊號及 王大妃殿加上尊號。 景慕宮追上尊號及 惠慶宮加上尊號。僉議旣同。俄已決定矣。卿等見之乎。今此邦慶。若在 先朝在宥之日。則 聖心之嘉悅。倘如何哉。興惟及此。倍切愴慕。卿等待命招。卽爲議號以入。敎曰。議號大臣以下入侍。領府事金尙喆等進伏。以議號草本進奏。予曰。諸議無異同乎。尙喆曰。俄與領相商議書出矣。予曰。宏猷達道等字。字義甚弱。恐不足以摸畵萬一。且予登極以後。如有揄揚之擧。而所進字號。不及於前日所上之字。則豈是揄揚之本意乎。左議政李福源曰。 先朝尊號。旣有體天建極聖功神化八字。則此後追上之時。實無稱是之字矣。予曰。終日究思。則豈無好文字乎。福源曰。目下邦慶之意。不可不入。故如是書入。而若比 肅宗朝追上 顯廟之徽號。則終不相似。字弱之聖敎。誠至當矣。領議政鄭存謙曰。更當究思矣。予曰。終日思之。以爲無一分後悔之地好矣。 先大王追上尊號之時。在廷諸臣。孰敢趑趄於出位之嫌。而不陳所見乎。雖非議號之臣。今日入侍卿宰。皆書進所思之字也。昔年加上尊號時。領府事之論多矣。何不如向日之爲耶。尙喆曰。聖功神化四字之外。實難加得一字。故大成廣運之義。猶不及於聖功神化字矣。予曰。 先大王盛德大業。固無能名。而若其一分描畵之道。専在於此。今此八字。視前 尊號。豈不相懸之甚耶。尙喆等與諸卿宰相議。予曰。有何好字耶。存謙曰。翼字似好矣。判府事李徽之曰。翼字猶未恰當矣。予曰。難得好字。故前期下敎者。蓋欲使卿等預爲究思也。開城留守鄭昌聖曰。淵字有深遠之意似好矣。予曰。如有得好字以奏者。可謂受賜也大矣。判府事徐命善曰。丙申以前所上之字。亦是極意思索者。而開泰基永。猶不若聖功神化矣。予曰。今此所議八字。比之前所上之字。則其爲一分摸畵之道。反不如前。下情之缺然姑舍是。以外面事體言之。亦不成說矣。漢城判尹尹東暹曰。愚迷之見。實無可合之字矣。予曰。試以所思字錄來。竭誠求之。豈無他字乎。且 王大妃殿尊號字。亦不恰當。傳敎所云措國勢於泰山盤石者。卽指丙申事也。而淑字似小。 貞聖王后懿德。俱載於行狀。今此議進之字。亦不滿意矣。予曰。文任諸宰。先退議入也。予謂尙喆等曰。卿等之今朝請對。果何事也。貽哲之道。岡不在初。固當事事言言。岡或不正。俾沖子聞正言行正道。卿等於此。何不深思而有此曲嫌耶。右今人臣之名。何嫌之有。旣定名字之後。若因古人之有是名。而又復改之。則雖世所謂該洽者。必有不知之古人名字。然則一定之後。每每追考改之可乎。存謙曰。事係重大。而有不審之失故請對矣。予曰。不審之失。是何言也。昨日三望。皆予所書下者。蓋欲爲卿等替當之意也。卿等有何不審之失耶。玉字邊。卽王字邊也。典字卽禮樂刑政。而堯書舜書。皆謂之典。今此王字邊典字。字義豈不好耶。以古人名字爲嫌。則君避臣名。豈不過乎。且予或有拘忌之事。卿等皆執正論而力爭可也。至於左右相。則異於他人。旣經輔養官。則尤當以正道輔導。昨日之事。不能無慨然於卿等矣。福源曰。聖敎誠廣大。而事係重大。故不敢不請改矣。旣有云云之說。更爲下諒焉。予曰。予之意決無可改之義。旣已成說。則爲卿等。勢將改之矣。然所改之字。亦安知無他議耶。存謙曰。奏請使拜表隔日。而名字未塡。卽令日官。更擇定名吉日好矣。予曰。予之定名時 先朝不許擇日。而且今日卽吉日。午時卽吉時。定名紙入之。予曰。日邊弘字何如。存謙曰好矣。尙喆曰。但所嫌彼國所諱也。予曰。此則似然矣。因書下日邊享字。音陽。承旨奉出。傳于禮曹。予曰。都監堂上不可不備矣。吏判及金華鎭鄭一祥徐浩修皆好矣。郞廳中。昨年爲上 號時都監郞廳者。如在京司。則塡差也。予曰。領府事能復爲都提擧乎。尙喆曰。臣老昏不能事事。何可當之乎。予曰。 先朝尊號都監都提擧。卿豈可過辭乎。尙喆曰。臣安敢辭乎。但精力不堪當矣。命善曰。領府事筋力。足爲夙夜之役矣。存謙曰。領府事筋力尙强。誠好矣。尙喆曰。精力昏憒。必不可堪矣。予曰。領相病似難强。洪判府則有故矣。徐判府兼之則好耶。存謙曰。外論亦如此矣。予命直提學鄭志儉曰。此下備忘記展讀。使諸大臣聽之。志儉讀訖。予曰。今日 殿宮上號。昨日東宮定名。喜幸無比。今雖上展追慕之誠。下有嘉悅之心。而若無濟濟多士。文王以寧之美。則其遺大投艱之憂。倘如何哉。予於近日事。勞心太過。未老髮白。予非爲其人也。亦非欲角勝卿等也。第以朝象泮渙。國體壞損故也。今此傳敎。雖不指的言之。卿等庶可以知予意也。一則繼述 先烈。一則貽燕翼子也。 先大王以一部大訓。做成五十年治平。今予此文字。非敢曰繼述。而欲以此爲鎭安世道之一助也。且今干尺之元良。若復以艱大遺之。則亦豈不有乖於貽燕之謨乎。今日觀此傳敎。而猶不知改。則雖謂之非今日臣子。不爲過語也。又況今日之朝廷。卽 先大王所以付畀予小子者也。今當上號於 先大王之時。朝廷安然後。 陟降之靈。亦必悅豫矣。右議政金熤曰。臣等不能奉承聖意。致使朝象至此。莫非臣罪。伏乞斥退臣等。改卜賢德。予曰。卿言過矣。東暹等以 尊號字書進曰。臣等不敢各書所思。會議書進矣。副司直蔡弘履曰。臣亦有一得之見。敢此錄進矣。昌順曰。臣亦書進矣。命善曰。其中祈永之意似好矣。予曰。元字道字命字外。無他好字耶。命善曰。臣等淺見。實無可合之字。自上或有商量者乎。予曰。以予之誠。則豈不欲必得恰當之美字。而但 尊號雖異於諡號。亦當付之於公議。豈可自上爲之乎。大提學吳載純。弘文提學徐有隣。藝文提學徐浩修等。又進所錄字。予曰。 各殿尊號。亦皆不合。 王大妃殿尊號慈淑字。當改議。必如 仁元王后庚申後 尊號字義然後可矣。存謙曰。臣等當退去更思矣。禮曹判書金魯鎭曰。定 尊號進箋時。臣曹則依昨年儀註磿鍊以入。予曰。 先朝則率百官陳賀定日後。卽時進箋。故每有窘束之患矣。戊戌陳賀時。以只於當殿及大殿進箋事。永爲定式。承文院似有謄錄矣。箋文頭辭製之乎。魯鎭曰。俄聞大提學製待矣。敎曰。議號諸臣入侍。尙喆等進伏。予覽議號單子。敎曰。配道二字未安。諸臣之議何如。蓋聖人配天者。故與道爲一。而今曰配道。則實有與道爲二之嫌矣。徽之曰。配道與義。古有文字矣。逑字似勝於配字矣。予曰。今此 先大王尊號。孰不欲效一得之見乎。參判以上皆進奏。存謙曰。凝字似勝於配字矣。予曰。範字何不用之乎。存謙曰。字面終不恰好矣。戶曹參判金尙集曰。履字似好矣。予曰。誠字不在於尊號中乎。有隣曰然矣。予曰。福字如何。存謙曰。錫福凝命亦好矣。予曰。廣詢博採然後。可無後悔。參判以上皆言所見。予曰。履元範道何如。尙集曰。範字終未安。改以安字似好矣。旣有基命宥密之文。宥命二字亦好矣。予曰。宥字不好矣。存謙曰。配命弘道好矣。予曰。明道如何。存謙曰。 尊號中有明字矣。予曰然矣。載純等書進立經正紀配命凝道八字。予曰如何。果勝於俄者所定者乎。存謙曰然矣。予命入單子紙。正書親傳于承旨徐有防。奉入於龍亭。鼓吹詣承文院權安。 貞聖王后追上尊號單子。 王大妃殿加上尊號單子。 景慕宮追上尊號單子。 惠慶宮加上尊號單子。竝如儀奉詣承文院權安。予曰。龍亭子不爲待令。今日莫大之禮。以百官箋文所用龍亭子仍用。此何事體。兵曹一軍色郞廳及儀仗庫郞廳。問名以入事分付。兵曹判書李在協進前。予曰。此後則儀仗庫中。新件龍亭子。擇用於議號時。仍爲標置。俾勿雜用。次次傳授。以爲定式。如是下敎之後。復有如前之弊。雖已遞職。今日聽傳敎兵判。當知之矣。乘輿出仁和門。御仁政殿。文武百官以次入庭。箋文許入。予曰。莫重殿座時。豈可使曹司擧行乎。行首宣傳官白師誾進前。受標信。予曰。箋文只是二度耶。有防曰然矣。予曰。大殿進箋。何不製進乎。大提學處問之。記事官沈晉賢承命出問。以 王大妃殿 惠慶宮箋文頭辭。果已製進。而大殿所進箋文頭辭。未諳前例。不得製進之意回奏。予命入癸卯三月日記。又命伊時禮判金華鎭入侍。敎曰。卿持此日記。往示于諸大臣。昨年卿之擧條。旣如是明白。則豈曰無前例乎。尙喆等上殿。予曰。箋文大段做錯矣。戊戌以後百官進箋時。只於當殿及大殿爲之事定式。故昨年 惠慶宮上號時。亦如是擧行矣。今日則不進大殿箋文。此何事也。存謙曰。當該承文院官員罷職。大提學則推考。予曰。苟欲論罪。豈可推考而止乎。退去後草記。